贈高待聘
作者：陳藻
朝代：宋

paragraphs: 待聘先生二十六，弟子滿堂脩幾束。
下床一麵月幾千，有客市廛錢別錄。
爲兒不誦杞菊篇，舉筯欠魚須要肉。
老夫弱冠奇一秋，飄零來問君平卜。
先生稱我有雋才，滿縣青矜皆拭目。
一日僅能赴三飯，折簡叩扉知幾幅。
今夜酒移明夜醉，凌晨乞展黄昏速。
四邊延我入師席，席則有餘身不足。
高子行年已若干，更度四期心從欲。
月錢祗直曉點心，薪蔬盡此携兒畜。
抱書誰肯訪吾門，看君有是猶霑祿。
井泉比舊百倍深，汲人綆短無麻續。
時去技精分愈窮，時來淺學難逃福。
販商射利偶贏餘，便詫巧謀能潤屋。
莫待黄金當散時，舟車到處遭顛覆。